L'Eliana posa en marxa el porta a porta per a facilitar la recollida selectiva en origen
17 de maig de 2024

L'Ajuntament de l'Eliana en el seu compromís de respecte al medi ambient i la protecció de l'entorn, a més de per a complir amb la normativa europea i espanyola i tindre contemplat en la seua Agenda Urbana Local aquest compromís; ha posat en marxa un nou sistema de recollida de residus sòlids urbans. Coincidint amb la celebració el 17 de maig del Dia Mundial del Reciclatge, el consistori dirigit pel socialista Salva Torrent vol oferir les primeres dades de les primeres accions posades en marxa en el municipi.

El primer porta a porta posat en marxa va ser el passat 31 de gener de 2024, amb la recollida del paper/cartó generat en les activitats comercials de l'Eliana. En aquests tres primers mesos de servei, s'han arreplegat 12.120 kg de paper/cartó dels comerços. Actualment, s'han adherit ja 205 establiments, dels quals 141 són de l'àrea central i 64 dels barris. Actualment, ja quasi el 20% de tot el paper/cartó que s'arreplega selectivament a l'Eliana prové d'aquest servei porta a porta.

Des de l'Ajuntament s'agraeix la col·laboració dels comerços que ja utilitzen aquest servei i s'anima a la resta d'activitats situades a l'Eliana a participar en aquesta recollida separada del paper/cartó.

"El nostre compromís i el nostre objectiu és posar en marxa el nou sistema de recollida de residus. Hem fet un esforç extra perquè professionals de l'educació ambiental visiten les llars i expliquen el nou sistema. Perquè volem cuidar el nostre entorn i conservar el nostre planeta”, ha explicat l'alcalde de l'Eliana, Salva Torrent.

Composició de residus

L'Ajuntament de l'Eliana ha realitzat una caracterització dels residus que es depositen en el contenidor de rebuig per a conéixer quina quantitat de residus de matèria orgànica, envasos lleugers, paper/cartó, vidre, roba usada-tèxtil i restes de poda, s'estan depositant actualment en els contenidors de residus mesclats.

Les dades obtingudes mostren que en aquest contenidor, destinat a la fracció rebuig, els percentatges en pes dels residus depositats són actualment: matèria orgànica (27%); envasos lleugers (14%); paper/cartó (14%); restes de poda (13%); roba usada-tèxtil (10%) i vidre (7%). És a dir, el 85% dels residus que s'estan depositant actualment en el contenidor de fem són fraccions que amb el nou servei es podran arreplegar de manera separada. D'aquesta manera, s'aconseguiria reciclar fàcilment aquest percentatge de residus i dels quals únicament aniran a abocador el 15% dels residus generats a l'Eliana.

Segons les dades del servei de recollida de residus, en aquest primer quadrimestre de prestació del servei s'han depositat unes 2.200 tones de residus en el contenidor de rebuig (tot barrejat), la qual cosa suposa una reducció d'aproximadament el 6% respecte al mateix període de l'any passat.

Recollida separada de residus

De les fraccions de residus que actualment està arreplegant l'Ajuntament de manera separada destaquen, en aquest primer quadrimestre de 2024, les 900 tones de restes de poda i jardineria recollides pel servei municipal; les 153 tones d'envasos lleugers depositades en el contenidor groc i les 83 tones arreplegades de paper-cartó.

L'Ajuntament treballa ja en la implementació del contenidor marró per a restes orgàniques en el nucli urbà i el porta a porta d'orgànic i paper-cartó en els barris de l'Eliana. La setmana del 20 de maig està previst que les educadores i educadors ambientals comencen a visitar les llars del nucli urbà per, en les posteriors setmanes, posar en marxa el nou sistema.

La planificació prevista per l'empresa per a posar en marxa el sistema en els barris i completar així en tot el municipi de l'Eliana, estableix que durant el mes de juliol estarà en ple funcionament.